Peapiiskop Andres Põder tegi esimese advendipüha jumalateenistusel Tallinna Piiskoplikus Toomkirikus teatavaks Roman Toi nimelise uute kirikulaulude konkursi võitjad. Hindamiskomisjon, kuhu kuulusid Marika Kahar (esimees), Piret Aidulo, Lehte Hainsalu, Gustav Piir ja Avo Üprus, tegi valiku üle saja konkursile saabunud laulu hulgast. Otsustati välja anda üks I, üks II ja kaks III preemiat ning üks eripreemia.  Esimese preemia vääriliseks tunnistati laul «Kiituslaul Loojale», mille viisi autoriks on Rein Kalmus ja sõnade autoriks Anne Vahtramäe. Teise preemia sai laul «Jumala kella-ansambel», viisi autor Maris Lend ja sõnade autor Jael Puusaag.  Üks kolmas preemia läks laulule «Kes?», viisi autor Sirje Kaasik ja sõnade autor Silvi-Astrid Mickelin. Laul «Loojale kiituseks», viis Helika Gustavson, sõnad Lia Kaljuste, sai teise III preemia osaliseks.  Eripreemia sõnade eest otsustati anda laulule «Rahupaik ja palve», mille sõnade ja viisi autor on Mart Siimer. Lisaks autasustatakse äramärkimist väärinud tööde autoreid tänukirjaga.  Uute kirikulaulude konkurss kuulutati välja selle aasta maikuus, maestro Roman Toi Eestis viibimise ajal. Roman  Toi annetas auhinnafondi 50 000 krooni. EELK 90. aastapäevale pühendatud konkursi eesmärgiks oli innustada looma uusi koguduse poolt lauldavaid kirikulaule.  Võidutööde ning hindamiskomisjoni poolt äramärkimist leidnud tööde autorite tunnustamine ja uute kirikulaulude ühine laulmine toimub Tallinna Toomkirikus laupäeval, 8. detsembril kell 15.    Tiiu Pikkur